ปัจจัยความเสี่ยงที่สำคัญ

บริษัทได้แบ่งประเภทปัจจัยความเสี่ยงสำคัญๆที่อาจเกิดขึ้นกับบริษัทเป็น 3 ประเภท
ประกอบด้วยความเสี่ยงจากการดำเนินธุรกิจ ความเสี่ยงทางการเงินและความเสี่ยงทางการตลาด
ซึ่งปัจจัยความเสี่ยงในแต่ละประเภทมีรายละเอียดดังต่อไปนี้

ความเสี่ยงจากการดำเนินงาน

ในฐานะที่บริษัทเป็นเจ้าของและผู้ประกอบการเดินเรือขนส่งสินค้าระหว่างประเทศโดยไม่มีข้อจำกัดทางภูมิศาสตร์ใดๆ
อาจต้องเผชิญกับความเสี่ยงที่เกิดจากหายนะทางน้ำ ความแปรปรวนของสภาพสิ่งแวดล้อม
ความสูญหายหรือเสียหายของสินค้าและทรัพย์สินต่างๆและการสะดุดหยุดลงของธุรกิจอันเกิดมาจากเครื่องยนต์กลไกขัดข้อง
ความผิดพลาดของเจ้าหน้าที่ การเคลื่อนไหวทางการเมืองในประเทศต่างๆ
การหยุดงานประท้วงของคนงาน การก่อการร้าย โจรสลัด ความแปรปรวนของสภาพดินฟ้าอากาศ
สถานการณ์และเหตุการณ์อื่นใดที่อาจจะเกิดขึ้น
ซึ่งสิ่งเหล่านี้จะนำไปสู่ต้นทุนการดำเนินงานที่เพิ่มขึ้นหรือการสูญเสียรายได้
อย่างไรก็ตามเจ้าของเรือหรือผู้ประกอบการเดินเรือในน่านน้ำสากลจะมีการประกันความเสี่ยงต่างๆ
โดยมีการทำประกันภัยไว้กับบริษัทประกันภัยที่เป็นสากลและจะครอบคลุมความเสี่ยงทั้งหมด
ดังนั้นบริษัทจึงได้ทำประกันภัยเพื่อคุ้มครองความเสี่ยงภัยต่างๆที่กล่าวมาข้างต้นนี้เอาไว้แล้ว

การดำเนินธุรกิจของบริษัทขึ้นอยู่การเปลี่ยนแปลงของกฏหมายป้องกันสิ่งแวดล้อมและกฏระเบียบพาณิชย์นาวีด้านอื่นๆ
การที่ต้องดำเนินการให้เป็นไปตามกฏหมายเหล่านี้มีความเสี่ยงในด้านที่อาจต้องเสียค่าใช้จ่ายมาก
รวมถึงค่าใช้จ่ายในการปรับปรุงเรือหรือเปลี่ยนระเบียบปฏิบัติในการเดินเรือ
อย่างไรก็ตามบริษัทระมัดระวังในประเด็นเหล่านี้เสมอมาและได้รักษามาตราฐานความปลอดภัยและมาตราฐานทางเทคนิคให้อยู่ในระดับสากลตลอดมา

การดำเนินธุรกิจการเดินเรือและการบริหารงานบริษัทในฐานะบริษัทมหาชนและจดทะเบียนในตลาดหลักทรัพย์แห่งประเทศไทยนั้นต้องอาศัยบุคลากรที่มีความเชี่ยวชาญไม่ว่าจะเป็นลูกเรือที่ต้องควบคุมการเดินเรือ
หรือผู้จัดการระดับต่างๆในบริษัทที่ต้องการบุคคลที่มีความรู้และประสบการณ์ในธุรกิจการเดินเรือ
การที่ต้องหาและรักษาไว้ซึ่งบุคลากรเหล่านั้นเป็นสิ่งสำคัญในการดำเนินธุรกิจของบริษัท
อย่างไรก็ตามบริษัทได้มีนโยบายที่ยุติธรรมและเหมาะสมต่อพนักงาน
ดังนั้นบริษัทจึงได้ประสบความสำเร็จในการหาและรักษาไว้ซึ่งบุคลากรที่มีความเชี่ยวชาญ
และคาดว่าบริษัทจะไม่มีปัญญาด้านบุคลากรในอนาคต

ในฐานะบริษัทจดทะเบียนในตลาดหลักทรัพย์
บริษัทต้องปฎิบัติตามกฎหมายและกฎระเบียบต่างๆมากมาย
การที่บริษัทไม่ปฎิบัติตามกฎหมายและ/หรือกฎระเบียบใดๆอาจทำให้บริษัทถูกเรียกค่าเสียหายหรือถูกลงโทษทางกฎหมายใดต่อบริษัทและผู้บริหาร
ดังนั้นบริษัทได้ดำเนินงานอย่างระมัดระวังในประเด็นนี้โดยมีมาตราการในการรับพนักงานที่มีคุณสมบัติเหมาะสมและจัดระบบงานให้มีประสิทธิภาพเพื่อให้แน่ใจว่าบริษัทได้ปฎิบัติตามกฎหมายและกฎระเบียบต่างๆที่เกี่ยวข้อง

บริษัทไม่ได้เผชิญกับความเสี่ยงจากราคาน้ำมันโลกที่เพิ่มสูงขึ้น
เนื่องจากกรณีการเดินเรือแบบเที่ยวการเดินเรือที่บริษัทต้องเป็นผู้จ่ายค่าน้ำมันเชื้อเพลิงแต่ค่าน้ำมันเชื้อเพลิงที่เพิ่มขึ้นลูกค้าจะเป็นผู้รับผิดชอบเนื่องจากอัตราค่าระวางเรือที่กำหนดและเรียกเก็บจากลูกค้านั้นได้รวมค่าน้ำมันเชื้อเพลิงที่เพิ่มขึ้นไว้ด้วย

ความเสี่ยงทางการเงิน

รายได้และค่าใช้จ่ายส่วนใหญ่ของบริษัทจะเป็นเงินสกุลดอลล่าร์สหรัฐ
รวมทั้งสินทรัพย์ถาวรส่วนใหญ่ของบริษัทคือเรือเดินทะเลก็มีพื้นฐานเป็นเงินดอลล่าร์สหรัฐ
เนื่องจากเรือเดินทะเลมีตลาดการซื้อขายสากลที่เป็นเงินสกุลดอลล่าร์สหรัฐ
ดังนั้นบริษัทจึงมีความเสี่ยงจากอัตราแลกเปลี่ยนเงินตราต่างประเทศจากหนี้สินของบริษัทที่อยู่ในรูปสกุลเงินตราต่างประเทศอื่นที่มิใช่ดอลล่าร์สหรัฐ
แต่หนี้เงินกู้เงินดอลล่าร์สหรัฐเทียบเท่าเป็นเงินบาทอาจเพิ่มขึ้นหรือลดลงตามอัตราแลกเปลี่ยน
บริษัทได้พยายามลดความเสี่ยงจากสกุลเงินโดย ณ วันที่ 31 ธันวาคม 2546
บริษัทไม่มีหนี้เงินกู้เป็นเงินบาท

เงินกู้มีหลักประกันส่วนใหญ่ของบริษัทจะมีอัตราดอกเบี้ยลอยตัวตามอัตรา LIBOR
(อัตราดอกเบี้ยระหว่างธนาคารในกรุงลอนดอน)
ดังนั้นบริษัทจึงมีความเสี่ยงจากความผันผวนของอัตราดอกเบี้ยอันเนื่องมาจากการเปลี่ยนแปลงของอัตราดอกเบี้ยLIBOR
บริษัทได้ติดตามความเคลื่อนไหวอัตราดอกเบี้ยในตลาดเงินอย่างสม่ำเสมอ
และมีความเห็นว่าในอนาคตอันใกล้นี้อัตราดอกเบี้ยดังกล่าวยังไม่มีความผันผวนที่จะทำให้เกิดต้นทุนเพิ่มขึ้นอย่างสาระสำคัญ

อ้างถึงการแก้ไขเปลี่ยนแปลงข้อกำหนดและเงื่อนไขต่างๆของหุ้นกู้แปลงสภาพที่ไถ่ถอนคืนได้(หุ้นกู้)
ซึ่งเงื่อนไขการแปลงสภาพได้ถูกยกเลิกและต่อมาได้มีการไถ่ถอนหุ้นกู้ทั้งหมด
ดังนั้นผู้ถือหุ้นสามัญของบริษัทจะไม่มีความเสี่ยงจากการลดลงในสัดส่วนการถือหุ้นอันเนื่องมาจากการแปลงสภาพของตราสารดังกล่าว

ความเสี่ยงทางการตลาด

อุตสาหกรรมและตลาดการเดินเรือขนส่งสินค้าทางทะเลจะขึ้นลงเป็นวัฏจักร
มีความผันผวนในเรื่องของการทำกำไร ตามที่ได้อธิบายในหัวข้อ “ลักษณะการประกอบธุรกิจ”
มูลค่าเรือและอัตราค่าระวางจะมีผลกระทบจากความเปลี่ยนแปลงในอุปสงค์และอุปทานของกำลังกองเรือ
บริษัทได้ทำการตลาดในลักษณะไม่ใช่สัญญาระยะยาว (ยกเว้นเรือ 1 ลำที่เป็นเรือขนส่งซีเมนต์)
ดังนั้นบริษัทจะมีความเสี่ยงจากความผันผวนของตลาดและวัฎจักรของธุรกิจ
อย่างไรก็ตามบริษัทเชื่อมั่นว่าการที่บริษัทมีการตลาดเฉพาะกลุ่มคืออยู่ในกลุ่มเรือเอนกประสงค์ขนาดเล็กซึ่งมีปัจจัยพื้นฐานที่เป็นบวกคือมีอุปสงค์มากกว่าอุปทาน
จะเป็นตัวช่วยชะลอในช่วงภาวะตกต่ำของวัฎจักรของธุรกิจจะทำให้บริษัทได้รับผลกระทบน้อยลง

อุปสงค์ของธุรกิจของบริษัทนั้นเกิดจากปริมาณของสินค้าที่ต้องการขนส่ง
การก่อเกิดของอุปสงค์นี้ขึ้นอยู่กับการค้าโลกและการเจริญเติบโตของเศรษฐกิจ
ภาวะถดถอยของการเจริญเติบโตของเศรษฐกิจและการค้าจะทำให้เกิดอุปสงค์เรือที่ลดลง
ปัจจุบันความต้องการขนส่งสินค้าทางทะเลเพิ่มมากขึ้น
เนื่องจากมีความต้องการมาจากประเทศจีนที่ต้องการนำเข้าสินค้าเพื่อการก่อสร้างสาธารณูปโภคพื้นฐานจำนวนมาก
ดังนั้นถ้าความต้องการสินค้าที่มาจากประเทศจีนลดลงจะมีผลให้ความต้องขนส่งสินค้าลดลงและกระทบต่ออัตราค่าระวางอย่างมีนัยสำคัญได้
และรวมถึงการลดลงของมูลค่าเรือ
ปัจจุบันบริษัทได้เพิ่มกำลังกองเรือโดยการซื้อเรือมือสองเข้ามาเพิ่มเติมในราคาตลาดปัจจุบัน
คือตลาดที่อยู่ในช่วงขาขึ้นของทั้งค่าเรือและอัตราค่าระวางดังนั้นบริษัทมีความเสี่ยงจากการลดลงในการหารายได้และ/หรือมูลค่าเรือที่อาจลดลงถ้าตลาดมีการปรับตัวลดลงอย่างมีสาระสำคัญ
อย่างไรก็ดีบริษัทได้พยายามลดความเสี่ยงดังกล่าวโดยเรือจำนวนหนึ่งของบริษัทได้ให้เช่าในระยะยาวเพิ่มมากขึ้น
ทำให้บริษัทสามารถมีรายได้ค่าเช่าในอนาคตในอัตราค่าเช่าปัจจุบันที่สูง

จากที่ได้กล่าวข้างต้น บริษัทได้ทำสัญญาให้เช่าเรือในระยะยาวในอัตราค่าเช่าปัจจุบันที่สูง
ดังนั้นถ้าสภาวะตลาดเกิดตกต่ำเป็นผลให้อัตราค่าเช่าลดลง
ลูกค้าของบริษัทที่ทำสัญญาเช่าระยะยาวไว้อาจไม่ปฎิบัติตามสัญญาเช่า
ทำให้บริษัทไม่สามารถมีอัตราค่าเช่าที่สูงตามที่ทำสัญญาไว้ และอาจถูกบังคับให้เช่าเรือในอัตรา ณ
ขณะนั้นๆ ซึ่งตลาดตกต่ำและมีอัตราค่าเช่าค่าระวางต่ำ
อย่างไรก็ตามบริษัทได้ตระหนักถึงความเสี่ยงจากการที่คู่สัญญาไม่ปฎิบัติตามสัญญาในระยะยาว
ดังนั้นบริษัทได้ทำการวิเคราะห์ลูกค้า(ผู้เช่าเรือ)
ที่จะทำสัญญาเช่าในระยะยาวโดยจะเลือกลูกค้าที่ดีและมีเครดิตสูงที่สุด

เรือของบริษัทเดินเรือในน่านน้ำสากลทั่วโลกและการให้บริการก็เป็นไปในสัดส่วนที่กระจายเท่าๆกันทั่วโลกโดยไม่ได้เฉพาะเจาะจงที่ส่วนใดส่วนหนึ่งเท่านั้น
ด้วยเหตุนี้บริษัทจึงไม่มีความเสี่ยงด้านภูมิศาสตร์ในการตลาดและลูกค้าของบริษัท
ดังนั้นความเปลี่ยนแปลงในภูมิภาคใดภูมิภาคหนึ่งของโลกอันเนื่องมาจากสงครามหรือการก่อการทางการเมือง
หรือด้วยเหตุผลใดใดก็ตามจะไม่ส่งผลกระทบสำคัญที่ทำให้รายได้ของบริษัทลดลงได้

รายได้ของบริษัทมาจากจำนวนของลูกค้าหลากหลายและไม่ขึ้นต่อลูกค้ารายใดรายหนึ่งในการดำเนินธุรกิจ
ดังนั้นบริษัทจึงไม่มีความเสี่ยงต่อการที่จะต้องทำธุรกิจกับลูกค้าเพียงรายเดียวหรือได้รับผลกระทบรุนแรงหรือสูญเสียรายได้หากลูกค้ารายนั้นๆประสบภาวะขาดทุน